NWU-verkragtingsklag: ‘Slagoffer’ verander van deuntjieHoofgebou by die Potchefstroom-kampus van die Noordwes-Universiteit Foto: Maryke Laas/NWU. Die verkragtingsaanklag teen ŉ eerstejaarstudent en inwoner van een van die Noordwes-Universiteit (NWU) se manskoshuise op die Potchefstroom-kampus is by die universiteit teruggetrek. Louis Jacobs, woordvoerder van die universiteit, het aan Maroela Media bevestig die klag is laat Maandagmiddag deur die beweerde “slagoffer” teruggetrek. Die student het ŉ beëdigde verklaring in dié verband by die universiteit afgelê. “Uit die aard van die saak is die student se skorsing by die koshuis en van die NWU onmiddellik opgehef,” het Jacobs gesê. Lt.kol. Amanda Funani, woordvoerder van die polisie, het gesê die “slagoffer” het ook Maandag aan die polisie gesê dat hy die klag wil terugtrek. “Volgens die korrekte prosedures moet hy op 1 Maart saam met die beskuldigde in die hof verskyn en self vir die landdros en die staatsaanklaer aandui dat hy die saak wil terugtrek. Die staatsaanklaer sal dan besluit of die saak verder vervolg moet word of nie.” Maroela Media het vroeër berig die eerstejaarstudent het verlede Maandag in die Potchefstroomse landdroshof verskyn nadat hy aangekla is van die beweerde verkragting van ŉ mede-inwoner in die koshuis. Daar is vroeër aangevoer die beweerde voorval het op 16 Februarie plaasgevind. Die beskuldigde is toe op R1 000 borgtog vrygelaat. Hy is ook onmiddellik uit die koshuis en die universiteit geskors nadat die aanklag aan die lig gekom het.